section_heading: Padaline
paragraph_text: Najmanje je padalinskih dana u Hrvatskoj na pučinskim vanjskim otocima Jadranskog mora, jugozapadnoj Istri i kopnenom priobalju između Zadra i Splita. Najveći broj padalinskih dana ima uski planinski pojas između Kvarnerskog primorja i kontinentalne Hrvatske, a pruža se od Snježnika i Risnjaka na sjeverozapadu do južnog Velebita na jugoistoku. Između ovih krajnosti nalazi se najveći dio Hrvatske (panonski kontinentalni dio Hrvatske, Kordun, veći dio Like, unutrašnjost Istre, Kvarnersko primorje, Zagora i Dubrovačko primorje). Nešto manje padalinskih dana ima cijela Podravina, istočna Slavonija s Baranjom i neposredno zaleđe primorja.